《具茨颂》
宋代·黄庭坚

帝省具茨，在国南屏。
笃生韩公，补天子圣。
文武韩公，其德庭方。
补职不宜，乃宣力四方。
四方维则，归补我衮职。
西羌不庭，王师濯濯。
奏功不时，公请命行。
公出抚师，王师矨矫。
羌戎震惊，其薮泽是狩。
复我王土，将筑於河之浒。
人亦有言，功不在初，其溃於成。
阴有齿牙，以猾覆城。
天子圣神，知我公孔武。
公虽归止，四方以无悔。
京师之屏，公曰维许乐土。
赫赫王命，北门是处。
公治北门，有条有叶。
夷根披节，蟊贼是伐。
惠及寡，日用饮酒。
万有千载，乐公寿考。
公御宴喜，乐酒温克。
宾秩醉饱，柔嘉维则。
维公之德，万有千岁。
畀公遐福。
陟彼具茨，松柏孔硕。
若济巨川，维舟檝是度。
瞻彼具茨，有渰其阴。
如彼岁旱，视公作霖。
公至北门，河润九里。
公归本朝，万物露雨。
帝顾具茨，公归庙堂。
为天下师傅，於大隗有光。
於大隗有光，公寿考无疆。

作者简介：黄庭坚（1045.8.9-1105.5.24），字鲁直，号山谷道人，晚号涪翁，洪州分宁（今江西省九江市修水县）人，北宋著名文学家、书法家，为盛极一时的江西诗派开山之祖，与杜甫、陈师道和陈与义素有“一祖三宗”（黄庭坚为其中一宗）之称。与张耒、晁补之、秦观都游学于苏轼门下，合称为“苏门四学士”。生前与苏轼齐名，世称“苏黄”。著有《山谷词》，且黄庭坚书法亦能独树一格，为“宋四家”之一。